**Office National des Médias Audiovisuels** (ONAMA) on Tšadin kansallinen yleisradioyhtiö.

Yleisradiotoiminta alkoi Tšadissa Ranskan siirtomaa-aikana vuonna 1955. Fort-Lamyssa (nykyisessä N’Djamenassa) toiminut Radio Tchad välitti Ranskan Keski-Afrikan ohjelmaa Brazzavillestä. Tšadin itsenäistymisen jälkeen perustettu Radiodiffusion Nationale Tchadienne (RNT) toimi maan hallitusten äänitorvena. Vuonna 1972 se sai nimen Voix de l’Unité et du Progrès ja vuonna 1974 nimen Voix de la Révolution Culturelle Tchadienne.

Asema sai vuonna 1972 uuden 100 kilowatin lyhytaaltolähettimen, jonka ansiosta lähetyksiä voitiin kuunnella koko maassa. Samana vuonna radiovastaanottimia oli maassa 70 000, kun vuonna 1960 luku oli ollut 6 000. Asema vaurioitui kahdesti Tšadin sisällissodassa 1970- ja 1980-lukujen vaihteessa. 1980-luvun puolivälissä Radiodiffusion Nationale Tchadiennella oli 20 kilowatin keskiaalto-, 100 kilowatin lyhytaalto- ja ULA-lähetin N’Djamenassa sekä 5 kilowatin lyhytaaltolähetin paikallisasemalla Moundoussa. Maan kapinallisilla oli Libyasta käsin vuoteen 1988 saakka toiminut asema Radio Bardai. Arviot radiovastaanottimien määrästä liikkuivat 1980-luvun lopulla 100 000:n ja miljoonan välillä. Televisiolähetykset alkoivat Ranskan tuella vuonna 1987.

Radiodiffusion Nationale Tchadienne ja vuonna 1990 toimintansa aloittanut Télé Tchad yhdistettiin vuonna 2006 Office National de Radiodiffusion et Télévision du Tchad (ONRTV) -nimiseksi valtion laitokseksi. Sillä oli vuonna 2015 yksi kansallinen radiokanava, joka lähetti ohjelmia ranskaksi, arabiaksi ja kahdeksalla paikallisella kielellä. N’Djamenassa oli etupäässä nuorisolle ja naisille ohjelmansa suuntaava ULA-asema ja Abéchéssa, Faya-Largeaussa, Moundoussa ja Sarhissa alueelliset ULA-asemat. Vuonna 1984 hankittu ja vuonna 2004 uudistettu lyhytaaltolähetin oli viimeksi käytössä vaalien alla vuonna 2016. Televisio-ohjelmia välitettiin ranskaksi ja arabiaksi, mutta niitä oli mahdollista seurata lähinnä N’Djamenassa ja muissa kaupungeissa.

ONRTV lakkautettiin talousvaikeuksien takia vuonna 2016 ja seuraavana vuonna sen tilalle perustettiin Direction Générale de Radiodiffusion et de Télévision du Tchad (DGRTV). Joulukuussa 2018 maan parlamentti hyväksyi lain uuden organisaation perustamisesta, jonka nimeksi tuli Office National des Médias Audiovisuels eli ONAMA. Yhtiön radio- ja TV-ohjelmia voi seurata myös Internetissä.

1990-luvulta lähtien Tšadissa toimii myös lukuisia yksityisiä radioasemia sekä kaksi yksityistä televisiokanavaa.

Lähteet
-------

1. 1 2 3 4 5 6  Abdoulaye, Moussa Djibrine & Abdelkerim, Marcelin: Paysage Médiatique Tchadien *ler.letras.up.pt*.  2015. Viitattu 6.1.2019.
2. 1 2  Azevedo, Mario J. & Decalo, Samuel: *Historical Dictionary of Chad, fourth edition*, s. 440. London: Rowman & Littlefield, 2018. ISBN 9781538114360.
3. ↑  *World Radio TV Handbook, volume 39 (1985)*, s. 147. New York: Billboard, 1984. ISBN 0-902285-10-6.
4. ↑  Berg, Jerome S.: *Broadcasting on the Short Waves, 1945 to Today*, s. 260. Jefferson: McFarland, 2008. ISBN 978-0-0764-3674-3.
5. ↑  Clandestine Radio Wars In the 1980s *New Zealand Radio DX League*. Viitattu 6.1.2019.
6. ↑  Collelo, Thomas: *Chad: A Country Study*, s. 158. Washington: Federal Research Division of the Library of Congress, 1990. Teoksen verkkoversio.
7. 1 2  *World Radio TV Handbook 2015*, s. 147. Oxford: WRTH Publications, 2014. ISBN 978-0-9555481-7-8.
8. ↑  Africa on Mediumwave and Shortwave *British DX Club*.  2019. Viitattu 6.1.2019.
9. ↑  Média: ONAMA, le nouvel office qui remplace l’ONRTV *Tchad Infos*.  24.12.2008. Viitattu 6.1.2019.
10. ↑  Bienvenue à tous *ONAMA*. Viitattu 24.7.2022.

Aiheesta muualla
----------------

* ONAMAN:n sivusto (ranskaksi), (arabiaksi)